**Podujatie TEDA – #trnavská\_veda odprezentuje aktívnych vedcov z oblasti psychológie, astrofyziky či neuromarketingu**

Trnava 24. apríl 2022

**Občianske združenie *Lifestarter* v rámci projektu *Učiaca sa Trnava* organizuje podujatie s názvom TEDA – #trnavská\_veda, ktoré sa uskutoční dňa 20. mája 2022 v Kine Hviezda na Paulínskej 1 v Trnave. Podujatie je rozdelené do dvoch samostatných blokov
– v doobedňajšom čase od 10:00 do 12:00 hod. a vo večernom čase od 19:00 do 21:45 hod. Oba bloky sú určené pre verejnosť, ktorú zaujímajú témy týkajúce sa umelej inteligencie, neuropsychológie, či liečenia infekcie a rakoviny plazmou v budúcnosti.**

Účastníci podujatia **TEDA – #trnavská\_veda** tak budú mať možnosť získať vedecké poznatky, logicky sa zamyslieť nad ich účinkom a aplikovať ich v bežnom živote. Na konci každej prednášky budú môcť diváci položiť hosťom niekoľko otázok prostredníctvom platformy SLIDO. V rámci doobedňajšieho bloku v čase od 10:00 –12:00 hod. sú pre účastníkov pripravení traja vedci v samostatných prednáškach. Ako prvý sa predstaví **Ing. Jozef Magdolen** z Ústavu výskumu progresívnych technológií Materiálovotechnologickej fakulty Slovenskej technickej univerzity v Trnave, ktorý účastníkom priblíži používanie umelej inteligencie v astrofyzike. Súčasťou doobedňajšieho programu bude aj **Ing. Tamás Darázs** z Fakulty masmediálnej komunikácie Univerzity sv. Cyrila a Metoda v Trnave, ktorý prezradí, ako neuromarketing vplýva na naše podvedomie. **Mgr. Patrik Havan** z Filozofickej fakulty Trnavskej univerzity v Trnave odprezentuje, aké sú aktuálne problémy sociálnych vied. Doobedňajší program je **ZADARMO** a je určený pre každého milovníka vedeckého bádania a učenia sa nových vecí. Účasť na tomto bloku je potrebné potvrdiť registračným formulárom. Ak ste jednotlivec a máte záujem zúčastniť sa, kliknite TU: <https://bit.ly/3vFvHmW>. Ak ste učiteľ/učiteľka SŠ a chcete zobrať svojich žiakov na podujatie, kliknite TU: <https://bit.ly/3LbPh0Q>.

Večerný program v čase od 19:00 – 21:45 hod. odštartuje **doc. RNDr. Zdenko Machala, DrSc.** z Fakulty matematiky, fyziky a informatiky Univerzity Komenského v Bratislave, ktorý počas prednášky bude hľadať odpovede na otázku, či raz budeme liečiť infekcie a rakovinu plazmou. Ďalším vedcom, ktorý účastníkom odprezentuje svoje poznatky, bude **Mgr. Andrej Dobrotka, PhD.** z Ústavu výskumu progresívnych technológií Materiálovotechnologickej fakulty Slovenskej technickej univerzity v Trnave, ktorý ľudsky priblíži tému družicového pozorovania horúceho plynu v dvojhviezdach a aktívnych galaxiách. Záver večerného programu bude patriť otázke, či dokážeme zmenou mozgu zmeniť aj svoj život, ktorú zodpovie uznávaný neuropsychológ a neurovedec **PhDr. Robert Krause, PhD., MBA.** Vzhľadom na kvalitný obsah, ktorý vám organizátori pripravili, je **vstupné večerného programu spoplatnené sumou 5 €** (deti do 12 rokov zadarmo, ZŤP 3 €) a vstupenky je možné si zakúpiť prostredníctvom webu **TICKETPORTAL** kliknutím na link TU: <https://bit.ly/3LNnpAg>.

Učiaca sa Trnava je projekt rozvoja celoživotného učenia sa a ktorého súčasťou, je tvorba stratégie výchovy a vzdelávania, networking vzdelávacích inštitúcií, ale aj organizovanie rôznych podujatí. Sekundárnym cieľom je tiež zapojenie Mesta Trnava do medzinárodnej siete učiacich sa miest, zastrešenej Inštitútom celoživotného vzdelávania UNESCO. Viac informácií o harmonograme podujatia, ale aj iných pripravovaných aktivitách, nájdete na webe <https://www.uciacasatrnava.sk/teda/> alebo na Facebooku v udalosti <https://fb.me/e/1lPktIB54>.

*nch*